Barranco de Sieste

Iste articlo tracta sobre o barranco de Sieste. Ta altros emplegos d'o toponimo «Sieste» se veiga Sieste (desambigación).

O barranco de Sieste, tamién dito río Sieste, ye un corso d'augua menor que ye afluent d'o río Ara por a man dreta a dintro d'o termin municipal de Boltanya, en a comarca de Sobrarbe.

Naixe en as garras de lo sarrato de Morcat, por debaixo d'o lugar que le da nombre a ixa formación orografica, Morcat, en un recuesto que se diz de la «casa d'o Barranco Fondo». Describe una trachectoria en forma d'«S» en a que la segunda curva ye mas pronunciada que a primera, y esnaviesa por a ribera de la pardina de Sant Martín y l'aldeyeta de La Valle.

A valleta que describe o barranco incluye, a demás de Sant Martín y La Valle, lo despoblato de Sant Velián y mas t'alto lo tamién despoblato de Morcat. A valle en a comarca se conoix como «a valle de Sieste» u «valle de Morcat», sobre tot con o primer nombre, por haber-ie estau o lugar de Sieste lo mas poblau de toz.

Anecdoticament, o barranco de Sieste ye la muga d'entre os bispaus de Uesca y Balbastro-Monzón. Sieste y toda la valle de Boltanya son de Balbastro-Monzón, y de Morcat inclusive ta'l sud fa parte d'o bispau de Uesca.

Entidaz de población
As entidaz de población (pobladas en l'actualidat u despobladas) por a on pasa u que se troban en a suya compleguera, en sentido descendent, son:
Morcat.
O Mesón de Fuévola.
Sant Velián.
Sant Martín de la Valle.
La Valle.
Sieste.
Desemboca en o río Ara en Malgurguet.

Imáchens

Categoría:Barrancos d'a provincia de Uesca
Categoría:Barrancos de Sobrarbe
Categoría:Afluents d'o río Ara